Sidabriukė
Sidabriukė (Goodyera) – gegužraibinių (Ochidaceae) šeimos augalų gentis. Paplitusi Eurazijoje, Pietų Afrikoje, Šiaurės ir Centrinėje Amerikoje, Okeanijoje, šiaurės rytinėje Australijoje. Taksonominis pavadinimas parinktas anglų botaniko Džono Gudjero garbei. Sidabriukių genčiai priklauso daugiamečiai žoliniai augalai su šliaužiančiais šakniastiebiais, nors kai kurios rūšys yra epifitai bei epilitai. Stiebas status arba kiek gulsčias, tik apačioje arba ištisai apaugęs lapais. Nežydinčių ūglių lapai susitelkę į skroteles. Lapai kiaušiniški, plačiai lancetiški arba lancetiški, dažnai išmarginti balsvomis, žalsvomis ar sidabriškomis dėmėmis arba dryžiais. Žiedai susitelkę į viršūninius varpos pavidalo žiedynus. Išoriniai apyžiedžio lapeliai plaukuoti, vidiniai pliki, balti, gelsvi, rausvi, retai raudoni arba rusvi. Vaisius – dėžutė su smulkiomis sėklomis. Lietuvoje vienintelė auganti rūšis – šliaužiančioji sidabriukė (Goodyera repens)